CELEX: 62022TN0020
Language: lt
Date: 2022-01-12 00:00:00
Title: Byla T-20/22: 2022 m. sausio 12 d. pareikštas ieškinys byloje NW / Komisija

2022 2 28   
            
            
               LT
            
            
               Europos Sąjungos oficialusis leidinys
            
            
               C 95/42
            
         
      2022 m. sausio 12 d. pareikštas ieškinys byloje NW / Komisija
      
      (Byla T-20/22)
      (2022/C 95/59)
      Proceso kalba: prancūzų
      
         Šalys
      
      
         Ieškovas: NW, atstovaujamas advokatės M. Velardo
      
         Atsakovė: Europos Komisija
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti ginčijamus sprendimus, kiek juose nurodyta susigrąžinti ieškovui išmokėtas sumas,
               
            
                  —
               
               
                  nurodyti Komisijai grąžinti ieškovui jau išieškotas sumas,
               
            
                  —
               
               
                  įpareigoti Komisiją atlyginti bylinėjimosi išlaidas šioje byloje,
               
            
                  —
               
               
                  papildomai – panaikinti ginčijamus sprendimus, kiek juose nurodyta grąžinti 3 986,72 EUR,
               
            
                  —
               
               
                  ieškovas taip pat prašo sumokėti palūkanas nuo visos jam grąžintinos sumos, skaičiuojamas nuo to momento, kai sumos jam turėjo būti sumokėtos, iki tol, kol jos faktiškai bus sumokėtos,
               
            
                  —
               
               
                  tuo atveju, jeigu Bendrasis Teismas atmestų šį ieškinį, ieškovas mano, kad jis turėtų atsižvelgti į tai, kad bėgant laikui PMO padarė ne vieną pažeidimą, į aplinkybę, kad „mokesčių lengvata aiškiai nematyti darbo užmokesčio lapelyje“, PMO ieškovui suteiktas garantijas, administracijos pripažintą ieškovo sąžiningumą ir tai, kad ieškovas (neturėdamas jokių priežasčių abejoti savo atlyginimo dydžiu) metams bėgant prisiėmė šiam atlyginimo dydžiui proporcingų finansinių įsipareigojimų (pavyzdžiui, ėmė būsto paskolą savo šeimos namui pirkti), ir, siekdamas užtikrinti vienodas sąlygas, nurodyti Komisijai padengti bent savo bylinėjimosi išlaidas ir ieškovo patirtas bylinėjimosi išlaidas, kaip nurodyta Procedūros reglamento 135 straipsnyje.
               
            
         Ieškinio pagrindai ir pagrindiniai argumentai
      
      Grįsdamas ieškinį dėl 2021 m. balandžio 6 d. bei 9 d. ir 2021 m. gegužės 4 d. Komisijos sprendimų susigrąžinti sumas, jam nepagrįstai išmokėtas kaip mokesčio lengvata dėl to, kad jis turi vaikų, ieškovas remiasi trimis pagrindais.
      
                  1.
               
               
                  Pirmasis ieškinio pagrindas grindžiamas klaida, padaryta aiškinant ir taikant Europos Sąjungos pareigūnų tarnybos nuostatų 85 straipsnį. Ieškovas teigia, kad neįvykdytos 85 straipsnyje nustatytos sąlygos, būtinos, kad būtų galima reikalauti grąžinti nepagrįstai sumokėtas sumas.
               
            
                  2.
               
               
                  Antrasis ieškinio pagrindas grindžiamas teisėtų lūkesčių principo pažeidimu, nes nagrinėjamu atveju tenkinamos trys jurisprudencijoje nustatytos teisėtų lūkesčių pripažinimo sąlygos.
               
            
                  3.
               
               
                  Trečiasis ieškinio pagrindas grindžiamas nepakankamais motyvais.